b'\n_START_ARTICLE_\nMarkus Wolf\n_START_PARAGRAPH_\nMarkus Johannes \xe2\x80\x9dMischa\xe2\x80\x9d Wolf (19. tammikuuta 1923 Hechingen, Saksa \xe2\x80\x93 9. marraskuuta 2006 Berliini, Saksa) toimi Stasin ulkomaanvakoiluosaston HVA:n (Hauptverwaltung Aufkl\xc3\xa4rung) johtajana vuosina 1958\xe2\x80\x931987 Saksan demokraattisessa tasavallassa (DDR). H\xc3\xa4n oli Stasin kakkosmies 34 vuoden ajan eli suurimman osan kylm\xc3\xa4st\xc3\xa4 sodasta.\n_START_SECTION_\nEl\xc3\xa4m\xc3\xa4\n_START_PARAGRAPH_\nWolf syntyi juutalaisperheeseen. H\xc3\xa4nen is\xc3\xa4ns\xc3\xa4 oli kommunistinen n\xc3\xa4ytelm\xc3\xa4kirjailija Friedrich Wolf ja veljens\xc3\xa4 elokuvaohjaaja Konrad Wolf. Kun kansallissosialistinen puolue nousi valtaan Saksassa, perhe muutti Sveitsin kautta Moskovaan. Opiskeltuaan ensin lentokonetekniikkaa Markus Wolf liittyi Kominterniin. H\xc3\xa4nen nuorempi veljens\xc3\xa4 Konrad toimi sodan j\xc3\xa4lkeen elokuva-alalla Saksan demokraattisessa tasavallassa. _NEWLINE_Sodan j\xc3\xa4lkeen Wolf l\xc3\xa4hetettiin journalistina Berliiniin Neuvostoliiton miehitysvy\xc3\xb6hykkeelle. Kun Saksan demokraattisen tasavallan ulkomaantiedustelupalvelu perustettiin vuonna 1953, h\xc3\xa4n oli mukana alusta alkaen. Tiedustelup\xc3\xa4\xc3\xa4llikk\xc3\xb6n\xc3\xa4 h\xc3\xa4n onnistui soluttamaan vakoojansa hyvin L\xc3\xa4nsi-Saksan hallinto- ja yrityspiireihin._NEWLINE_Suurimman osan urastaan Wolf tunnettiin \xe2\x80\x9dkasvottomana miehen\xc3\xa4\xe2\x80\x9d, koska h\xc3\xa4nest\xc3\xa4 oli saatavilla vain v\xc3\xa4h\xc3\xa4n tietoja. Vasta vuonna 1978 l\xc3\xa4nsivallat saivat tiet\xc3\xa4\xc3\xa4, milt\xc3\xa4 h\xc3\xa4n n\xc3\xa4ytti. Wolfin matkustaessa kes\xc3\xa4kuussa 1978 reittilennolla Helsingist\xc3\xa4 Tukholmaan v\xc3\xa4\xc3\xa4r\xc3\xa4ll\xc3\xa4 nimell\xc3\xa4 Kurt Werner Suomen Suojelupoliisi v\xc3\xa4litti Ruotsin S\xc3\xa4polle tiedon ep\xc3\xa4ilytt\xc3\xa4v\xc3\xa4st\xc3\xa4 it\xc3\xa4saksalaisesta diplomaatista. S\xc3\xa4po sai h\xc3\xa4net salakuvattua Tukholman Kungstr\xc3\xa4dg\xc3\xa5rdenilla, ja L\xc3\xa4nsi-Saksaan loikannut entinen Stasin upseeri Werner Stiller tunnisti my\xc3\xb6hemmin valokuvasta \xe2\x80\x9dWernerin\xe2\x80\x9d Wolfiksi. Kuva julkaistiin pian L\xc3\xa4nsi-Saksan lehdiss\xc3\xa4. Wolf j\xc3\xa4i el\xc3\xa4kkeelle vuonna 1986 jatkaakseen kirjoittamista. DDR:ss\xc3\xa4 h\xc3\xa4nt\xc3\xa4 pidettiin uudistajana, koska h\xc3\xa4n tuki Mihail Gorbat\xc5\xa1ovin politiikkaa._NEWLINE_V\xc3\xa4h\xc3\xa4n ennen Saksan j\xc3\xa4lleenyhdistymist\xc3\xa4 Wolf haki turvapaikkaa Ven\xc3\xa4j\xc3\xa4lt\xc3\xa4 ja It\xc3\xa4vallasta. Kun se ev\xc3\xa4ttiin h\xc3\xa4nelt\xc3\xa4, h\xc3\xa4n palasi Saksaan, jossa h\xc3\xa4net pid\xc3\xa4tettiin. Vangittuna Wolf perusteli omaansa ja tiedustelupalvelu HVA:n toimintaa rauhan edist\xc3\xa4misell\xc3\xa4. Wolf tuomittiin 1993 maanpetoksesta kuuden vuoden vankeusrangaistukseen, mutta tuomio her\xc3\xa4tti ristiriitaa, ja siit\xc3\xa4 valitettiin korkeimpaan oikeuteen. Tuomio kumottiin, koska se ei ollut jo lakkautetun DDR:n lakien mukainen. Vuonna 1997 h\xc3\xa4net tuomittiin uudestaan Stasi-aikojensa rikoksista._NEWLINE_Markus Wolf kuoli nukkuessaan kotonaan Berliiniss\xc3\xa4 9. marraskuuta 2006.'